b'\n_START_ARTICLE_\nNATO j\xc5\xabrini\xc5\xb3 paj\xc4\x97g\xc5\xb3 Nuolatin\xc4\x97s parengties prie\xc5\xa1minini\xc5\xb3 laiv\xc5\xb3 grup\xc4\x97\n_START_PARAGRAPH_\nNATO j\xc5\xabrini\xc5\xb3 paj\xc4\x97g\xc5\xb3 Nuolatin\xc4\x97s parengties prie\xc5\xa1minini\xc5\xb3 laiv\xc5\xb3 grup\xc4\x97 (angl. Standing NATO Mine Countermeasures Group arba sutrumpintai SNMCMG) \xe2\x80\x93 NATO nuolatin\xc4\x97s parengties junginys veikiantis kaip pagrindin\xc4\x97 j\xc5\xabrini\xc5\xb3 NATO greito reagavimo paj\xc4\x97g\xc5\xb3 platforma._NEWLINE_\xc5\xa0iai NATO j\xc5\xabrini\xc5\xb3 paj\xc4\x97g\xc5\xb3 Nuolatin\xc4\x97s parengties prie\xc5\xa1minini\xc5\xb3 laiv\xc5\xb3 grupei savo laivus skiria NATO j\xc5\xabrin\xc4\x97s valstyb\xc4\x97s. Grupei rotacijos pagrindu 6-12 m\xc4\x97n. laikotarpiui vadovauja vis kitos NATO valstyb\xc4\x97s atstovas._NEWLINE_Aktyvavus \xc5\xa1ias paj\xc4\x97gas sudarantys laivai yra paruo\xc5\xa1ti nedelsiant i\xc5\xa1vykti \xc4\xaf operacijos rajon\xc4\x85, taip u\xc5\xbetikrinant greit\xc4\x85 ir efektyv\xc5\xb3 NATO u\xc5\xbeduo\xc4\x8di\xc5\xb3 vykdym\xc4\x85.\n_START_SECTION_\nPaskirtis\n_START_PARAGRAPH_\nNATO nuolatin\xc4\x97s parengties prie\xc5\xa1minini\xc5\xb3 laiv\xc5\xb3 junginio paskirtis \xe2\x80\x93 apr\xc5\xabpinti aljans\xc4\x85 nuolatiniais j\xc5\xabr\xc5\xb3 paj\xc4\x97gumais pratyb\xc5\xb3 ir reali\xc5\xb3 operacij\xc5\xb3 atvejais. Junginys veikia \xc5\xa1iaur\xc4\x97s Europos vandenyse, kur vykdo i\xc5\xa1minavimo operacijas j\xc5\xabroje, dalyvauja kituose NATO \xc5\xa1ali\xc5\xb3 tarptautiniuose mokymuose j\xc5\xabroje ir pratybose su NATO partneriais. \xc5\xa0is junginys taip pat gali b\xc5\xabti naudojamas reaguojant \xc4\xaf krizes, demonstruojant Aljanso buvim\xc4\x85 regione ir solidarum\xc4\x85, lankant NATO \xc5\xa1ali\xc5\xb3 ir partneri\xc5\xb3 uostus.\n_START_SECTION_\nIstorija\n_START_PARAGRAPH_\n2014\xc2\xa0m. antr\xc4\x85j\xc4\xaf pusmet\xc4\xaf (nuo 2014\xc2\xa0m. rugpj\xc5\xab\xc4\x8dio m\xc4\x97n. iki 2015\xc2\xa0m. sausio m\xc4\x97n.) NATO Nuolatin\xc4\x97s parengties prie\xc5\xa1minini\xc5\xb3 laiv\xc5\xb3 grupei vadovavo Lietuvos karini\xc5\xb3 j\xc5\xabr\xc5\xb3 paj\xc4\x97g\xc5\xb3 karininkas komandoras Giedrius Premeneckas. Taip pat Lietuva tuo metu \xc5\xa1iam junginiui buvo skyrusi vadovavimo ir apr\xc5\xabpinimo laiv\xc4\x85 N42 Jotvingis bei junginio \xc5\xa1tabo narius._NEWLINE_Nuo 2016\xc2\xa0m. liepos 15 d., prie NATO nuolatin\xc4\x97s parengties prie\xc5\xa1minini\xc5\xb3 laiv\xc5\xb3 1 grup\xc4\x97s (sutr. SNMCMG1) yra prisijung\xc4\x99s Lietuvos kariuomen\xc4\x97s Karini\xc5\xb3 j\xc5\xabr\xc5\xb3 paj\xc4\x97g\xc5\xb3 laivas M53 Skalvis. Nuo liepos m\xc4\x97n. laivai aplank\xc4\x97 Kylio (Vokietija), Narviko, Hamerfesto, Trondheimo, Bergeno, Trums\xc4\x97s, Bod\xc4\x97s, Stavangerio (Norvegija), Kopenhagos, Rion\xc4\x97s (Danija), Svinouiscio (Lenkija), \xc5\xa0eburo (Pranc\xc5\xabzija), Fasleino ir Aberdino (Jungtin\xc4\x97 Karalyst\xc4\x97) uostus. Tranzito tarp uost\xc5\xb3 metu \xc5\xa1\xc4\xaf NATO laiv\xc5\xb3 grup\xc4\x97 nuolat vykd\xc4\x97 jungtinius taktinius mokymus._NEWLINE_Rugpj\xc5\xab\xc4\x8dio m\xc4\x97n. laivai dalyvavo i\xc5\xa1minavimo operacijoje prie Norvegijos krant\xc5\xb3, o rugs\xc4\x97jo m\xc4\x97n. dalyvavo Baltijos j\xc5\xabroje, Danijos, Lenkijos, \xc5\xa0vedijos ir Vokietijos vandenyse, vykusiose didelio masto kariniuose mokymuose ,,Northern Coast 2016\xe2\x80\x9c (liet. \xe2\x80\x9e\xc5\xa0iaur\xc4\x97s krantai 2016\xe2\x80\x9e). Spalio 8-20 d. laivai dalyvavo vakar\xc5\xb3 \xc5\xa0kotijos (Jungtin\xc4\x97 Karalyst\xc4\x97) pakrant\xc4\x97je vykusiuose didelio m\xc4\x85sto jungtini\xc5\xb3 (j\xc5\xabr\xc5\xb3, oro ir sausumos) paj\xc4\x97g\xc5\xb3 kariniuose mokymuose \xe2\x80\x9eJoint Warrior 2016\xe2\x80\x9c.'